DECIZIA COMISIEI
din 8 august 2008
de modificare a Deciziei 2005/294/CE privind o cerere de derogare în conformitate cu punctul 2 litera (b) din anexa III și articolul 9 din Directiva 91/676/CEE a Consiliului privind protecția apelor împotriva poluării cu nitrați proveniți din surse agricole
[notificată cu numărul C(2008) 4252]
(Numai textul în limba daneză este autentic)
(2008/664/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/676/CEE a Consiliului din 12 decembrie 1991 privind protecția apelor împotriva poluării cu nitrați proveniți din surse agricole (1), în special anexa III punctul 2 al treilea paragraf,
întrucât:
(1)
În cazul în care cantitatea de efluenți pe care un stat membru intenționează să o împrăștie anual pe hectar este diferită de cea prevăzută de Directiva 91/676/CEE în anexa III punctul 2 al doilea paragraf prima teză și la litera (a), această cantitate trebuie determinată astfel încât să nu compromită realizarea obiectivelor prevăzute la articolul 1 al directivei în cauză și trebuie să se justifice prin criterii obiective, precum, în cazul de față, perioade lungi de vegetație și culturi cu o puternică absorbție de azot.
(2)
La 18 noiembrie 2002, Comisia a adoptat Decizia 2002/915/CE (2) prin care se autorizează împrăștierea efluenților de la complexe zootehnice conținând până la 230 kg de azot pe hectar anual, pe exploatații specifice de bovine, în cadrul programului de acțiune 1999-2003 al Danemarcei. Derogarea s-a prelungit prin Decizia 2005/294/CE a Comisiei (3) în cadrul programului de acțiune 2004-2007 al Danemarcei.
(3)
La 17 aprilie 2008, Danemarca a solicitat o nouă prelungire a derogării. Cererea a fost însoțită de o justificare tehnică detaliată.
(4)
Se poate considera că legislația daneză de transpunere a Directivei 91/676/CEE este în concordanță cu directiva în cauză, iar dispozițiile respectivei legislații se aplică în egală măsură derogării.
(5)
În decembrie 2003, Danemarca a finalizat evaluarea celui de-al doilea plan de acțiune pentru protecția mediului acvatic, în care se indica realizarea obiectivului de reducere a levigării nitraților cu 48 % în perioada 1985-2003.
(6)
Acordul parlamentar danez privind cel de-al treilea plan de acțiune pentru protecția mediului acvatic 2005-2015 stabilește ca obiective o reducere cu încă 13 % a levigării nitraților, precum și o reducere cu 50 % a surplusului de fosfat în perioada 2005-2015. În 2007, platforma guvernamentală a convenit asupra elaborării unui al patrulea plan de acțiune pentru protecția mediului acvatic până în 2009, plan care va permite evaluarea eficienței celui de-al treilea plan de acțiune și care va include ajustări ale legislației naționale astfel încât să se asigure realizarea obiectivelor până în 2015.
(7)
Danemarca a stabilit un program de acțiune pentru perioada 2008-2011 în conformitate cu articolul 5 din Directiva 91/676/CEE. Măsurile cuprinse în programul de acțiune sunt parte integrantă din cel de-al treilea plan de acțiune pentru protecția mediului acvatic.
(8)
Rezultatele monitorizării și ale controalelor efectuate arată că, în perioada 2005-2006, derogarea a acoperit 1 779 exploatații de bovine, 220 839 vite și 115 336 hectare, reprezentând, în Danemarca, 3,4 %, 10,3 % și, respectiv, 4,2 % din total.
(9)
Din calculele privind levigarea nitraților, bazate pe studii și pe analiza elementelor nutritive din bazinele hidrologice agricole, reiese că, în perioada 1990-2006, levigarea nitraților s-a redus cu 40 % în solurile argiloase și cu 49 % în solurile nisipoase. Din 2002-2003, rata levigării a rămas relativ constantă.
(10)
Analiza evoluțiilor concentrației de nitrați măsurate din apa care părăsește rizosfera în perioada 1990-2006 arată o reducere de 29 % pentru solurile argiloase și, respectiv, de 45 % pentru cele nisipoase. În 2006, concentrația medie de nitrați în apele subterane de la nivelul superior al bazinelor hidrografice de referință era sub 50 mg/l, atât pentru solurile argiloase, cât și pentru solurile nisipoase. Concentrația de nitrați din cursurile de apă ale bazinelor hidrologice agricole de referință a scăzut cu 31 % în perioada 1990-2006, concentrațiile medii de nitrați fiind sub 20 mg/l pentru solurile nisipoase și de aproximativ 30 mg/l pentru solurile argiloase.
(11)
Comisia, în urma examinării cererii Danemarcei și în lumina experienței dobândite în urma derogării acordate în temeiul Deciziilor 2002/915/CE și 2005/294/CE, consideră că cantitatea de efluenți preconizată de Danemarca, și anume 230 kg de azot pe hectar anual, nu va compromite realizarea obiectivelor prevăzute în Directiva 91/676/CEE, în cazul în care sunt respectate aceleași condiții stricte stabilite prin Decizia 2005/294/CE.
(12)
Decizia 2005/294/CE a expirat la 31 iulie 2008. Pentru a se asigura că crescătorii de vite în cauză pot beneficia în continuare de derogarea respectivă, este oportun să se prelungească termenul de valabilitate al Deciziei 2005/294/CE. Este necesar ca obligațiile privind raportarea prevăzute în Decizia 2005/294/CE să fie, de asemenea, adaptate.
(13)
Articolele prevăzute în prezenta decizie sunt conforme cu avizul Comitetului pentru nitrați, instituit în temeiul articolului 9 din Directiva 91/676/CEE,
ADOPTĂ PREZENTA DECIZIE:
Articolul 1
Decizia 2005/294/CE se modifică după cum urmează:
1.
La articolul 8, alineatul (1) se înlocuiește cu următorul text:
„(1) Rezultatele monitorizării se transmit anual Comisiei, împreună cu un raport de sinteză privind practicile de evaluare (controale la nivelul exploatațiilor de bovine) și evoluția calității apei (pe baza monitorizării levigației la nivelul rizosferei, a calității apelor de suprafață/subterane și a calculelor efectuate pe baza unor modele).”
2.
La articolul 9, data de „31 iulie 2008” se înlocuiește cu „31 iulie 2012”.
Articolul 2
Decizia se adresează Regatului Danemarcei.
Adoptată la Bruxelles, 8 august 2008.